ΓΡΑΠΤΗ ΕΡΩΤΗΣΗ E-0119/96 υποβολή: Αλέξανδρος Αλαβάνος (GUE/NGL) προς την Επιτροπή (1 Φεβρουαρίου 1996)

Θέμα: Απαγόρευση εισαγωγής για φοίτηση στα βελγικά πανεπιστήμια

Σε συνέχεια της ερώτησής μου 2194/94 ((ΕΕ C 36 της 13.02.1995, σελ. 51. )) και της απάντησης που έδωσε η Επιτροπή πληροφορούμαι ότι οι εκπαιδευτικές αρχές του Βελγίου συνεχίζουν να απαγορεύουν την είσοδο στα βέλγικα πανεπιστήμια απόφοιτων μέσης εκπαίδευσης προερχόμενων από άλλα κράτη μέλη (Ελλάδα, Γαλλία κλπ.) υποχρεώνοντάς τους σε πολύ αυστηρές εξετάσεις ισοτιμίας διπλωμάτων και πιστοποιητικού ξένων σπουδών καθώς και την καταβολή 1000 FΒ. Την στάση αυτή στηρίζουν οι βελγικές αρχές στο νόμο 19.3.1971 του ARRETE ROYAL της 20.7.1971 σχετικά με την ισοτιμία των διπλωμάτων και των πιστοποιητικών ξένων σπουδών.

Θεωρεί η Επιτροπή συμβατή τη στάση αυτή του βέλγικου κράτους απέναντι στη Συνθήκη της Ευρωπαϊκής Ένωσης και στην κοινοτική νομοθεσία όσον αφορά τα θέματα της εκπαίδευσης; Θα μπορούσε να εμπίπτει και η περίπτωση αυτή στην υπόθεση 47/93 για την οποία υπάρχει απόφαση του Ευρωπαϊκού Δικαστηρίου, που όμως οι βλεγικές αρχές θεωρούν τελείως διαφορετική υπόθεση («minerval»); Έχει η Επιτροπή εξετάσει τη σημερινή κατάσταση για να διαπιστώσει αν το βέλγικο κράτος έχει συμμορφωθεί με την εν λόγω απόφαση του Ευρωπαϊκού Δικαστηρίου; Σε τί ενέργειες πρόκειται να προβεί εφόσον προκύπτει ότι ο νόμος 19.3.1971 του ARRETE ROYAL της 20.7.1971 βρίσκεται σε αναντιστοιχία με την κοινοτική νομοθεσία;

Απάντηση της κας Cresson εξ' ονόματος της Επιτροπής (2 Απριλίου 1996)

Το ερώτημα που διατυπώθηκε αφορά την άρνηση εκ μέρους των βελγικών αρχών σε κατόχους διπλώματος τέλους σπουδών δευτεροβάθμιας εκπαίδευσης («Baccalaureat») από άλλα κράτη μέλη να εγγραφούν στα βελγικά πανεπιστήμια. Πράγματι, οι ενδιαφερόμενοι πρέπει να υποστούν πολύ αυστηρές εξετάσεις για να επιτύχουν την αντιστοιχία.

Σχετικά με το θέμα αυτό, πρέπει να υπενθυσμιστεί ότι τα θέματα ακαδημαϊκής αναγνώρισης των διπλωμάτων κάθε επιπέδου εκπαίδευσης υπάγονται στην αρμοδιότητα του κάθε κράτους μέλους. Βάσει του άρθρου 126 της Συνθήκης ΕΚ, η Κοινότητα έχει μόνο την αρμοδιότητα να ενθαρρύνει την ακαδημαϊκή αναγνώριση διπλωμάτων και περιόδων σπουδών. Η δημιουργία δικτύου των πανεπιστημίων σε κάθε τομέα σπουδών, η δημοσίευση οδηγών, η σύσταση τραπεζών δεδομένων και η δημιουργία δικτύου κέντρων πληροφόρησης (δίκτυο Naric), καθώς και η δημιουργία ενός συστήματος μεταφοράς ακαδημαϊκών «πιστώσεων» (Εcts) είναι τα μέσα που ανέπτυξε η Επιτροπή για να διευκολύνει και να ενθαρρύνει την αμοιβαία αναγνώριση.

Άλλωστε, όσον αφορά τη γραπτή ερώτηση αρ. 2194/94 που ανέφερε το αξιότιμο μέλος του Κοινοβουλίου, είναι απαραίτητο να διευκρινιστεί ότι η απόφαση του Δικαστηρίου στην υπόθεση 47/93 αφορούσε άλλους λόγους άρνησης εγγραφής από εκείνους που καταγγέλλονται στην παρούσα περίπτωση, όπως η υποχρέωση για το σπουδαστή να προσκομίζει απόδειξη ότι είχε γίνει προηγουμένως δεκτός στο πανεπιστήμιο καταγωγής και ότι είχε καταβάλει τα δίδακτρα ή τα τέλη εγγραφής. Πρόκειται για διαφορετικό θέμα, το οποίο αποτελεί αντικείμενο διαδικασίας παράβασης σήμερα ακόμη εκκρεμούς.

Κατόπιν αυτών, η Επιτροπή προτίθεται να εξετάσει σε βάθος τη βελγική νομοθεσία που ανέφερε το αξιότιμο μέλος του Κοινοβουλίου, καθώς και τις ακριβείς πληροφορίες και τις επιμέρους καταγγελλίες που θα απευθυνθούν σ' αυτήν, έτσι ώστε να μπορέσει να καθορίσει την εμβέλεια των μέτρων που λαμβάνονται από τις αρχές.